b"\n_START_ARTICLE_\nAutoedici\xc3\xb3\n_START_PARAGRAPH_\nL'autoedici\xc3\xb3, publicaci\xc3\xb3 d'escriptori, o en angl\xc3\xa8s desktop publishing (DTP), \xc3\xa9s el proc\xc3\xa9s \xe2\x80\x94i l'activitat professional\xe2\x80\x94 de composici\xc3\xb3 de p\xc3\xa0gines \xe2\x80\x94de llibres o altres publicacions\xe2\x80\x94 mitjan\xc3\xa7ant programes inform\xc3\xa0tics. Ha substitu\xc3\xaft l'edici\xc3\xb3 tradicional gr\xc3\xa0cies als grans aven\xc3\xa7os que les noves tecnologies inform\xc3\xa0tiques han introdu\xc3\xaft en totes les fases de l'edici\xc3\xb3: composici\xc3\xb3, compaginaci\xc3\xb3, tractament d'imatges, confecci\xc3\xb3 d'imatges de l\xc3\xadnia, correcci\xc3\xb3 d'estil i tipogr\xc3\xa0fica, impressi\xc3\xb3, etc. _NEWLINE_Els programes d'autoedici\xc3\xb3 (QuarkXPress, Adobe InDesign, Scribus, Microsoft Publisher, Corel Ventura o Apple Pages) es basen en el concepte WYSIWYG (what you see is what you get, 'el que veus \xc3\xa9s el que obtens'). La tecnologia WYSIWYG permet treballar sense codis en moltes fases del proc\xc3\xa9s. _NEWLINE_En l'autoedici\xc3\xb3, per exemple, la compaginaci\xc3\xb3 es pot fer sense imprimir galerades, es poden elaborar \xc3\xadndexs sense fer una lectura en paper, es poden inserir il\xc2\xb7lustracions directament de suports electr\xc3\xb2nics o \xc3\xb2ptics i es poden automatitzar o simplificar moltes altres accions de l'edici\xc3\xb3 professional."